text:
Bilih kuring mipit teu amit ngala teu bebeja, kalih bilih aya seratan nu teu kawidian pamugi neda widina. Hatur Nuhun
28 Januari 2010
Sapi jeung Madali
Tapi meureun Si Lina téh kudu sakola heula, ngarah boga ijasah. Da kudu boga ijasah cenah. Tah éta sababna aing kumejot hayang nyakolakeun manéhna téh. Bus ka SD. Paduli teuing bapana embung ngurusan gé. Rék modar rék kawin deui gé, ku aing moal dipikiran. Euweuh di imah gé pirang-pirang untung, batan aing té-bé-sé nempo pagawéanana unggal poé ukur ngagojod di imah.
Ceuk guruna Si Lina téh calakan. Lulus gé pangalusna. Waktu ku guruna dijurug-jurung sina nuluykeun ka SMP, aing mimiti mikir. Nya nanya ka Pa Suparman, kapala SD. “Ari ka Arab cekap ku ijasah SD, Bapa?”
“Ibu rék téga, budak umur 13 taun sina cecelengcengan di padang pasir?” ceuk Pa Suparman muncereng.
Enya gé rada ngalenyap, tapi aing teu sugema ku jawabanana. Matak ngahaja datang ka imah Kuwu, éra-éra gé. Nu ditanyakeun ka Pa Suparman téh ditepikeun deui ka Kuwu.
Ceuk kuwu, “Méméh umurna tujuhlas taun mah, moal diidinan Ibi!”
Jadi kudu kumaha atuh aing? Da ari kudu nyakolakeun Si Lina ka SMP mah aing rada lieur. Lain ku pédah aing sakadar kula-kuli di tanah batur, tapi kumaha bisana nyakolakeun Si Lina ka Ciakar? Enya cenah sakolana mah teu kudu mayar, tapi meureun kudu dititipkeun. Meureun kudu dijajanan sapopoéna. Ari kudu didugdag unggal poé badarat ti imah mah aing gé teu téga. Indit meureun kudu nyubuh, balik kudu soré. Can mun hujan. Lalaki onaman.
Karunya ka budakna, geus hulang-huleng baé. Meureun geus dibibita ku guruna. Tapi ku aing teu diombéran. Tapi deuih ari kudu lugag-ligug di imah mah, karunya. Ari disina bunta-bantu di kebon, aing gé asa teu téga deuih.
Dibawa ku Pa Suparman antukna mah, ka Ciakar. Rék dititipkeun ka Ustad Rohidin cenah. Bari sina nuluykeun ka SMP. Beuratna mah beurat haté aing téh. Tapi nu rada ngahampangkeun téh omongan Pa Suparman. Cenah aing teu kudu ngurusan sapopoéna, asal rido baé budak sina babantu di imah Ustad. Mantuan pamajikan ustad nyeuseuh atawa ngistrika, minangka tambahna pira ngasuh budak.
Harita, Si Lina mah kalah séséréngéhan baé aing haseum téh.
Tilu bulan sakali mah ku aing sok dilongokan. Bari ti lembur sok babawaan keur Ustad. Enya bageur Ustad téh, tapi aing angger sok melang. Komo ngadéngé omongan Ustad, budak téh cenah éncér otakna. Kuduna mah aing atoh, tapi mun kudu dibéjakeun mah, haté aing melang kabina-bina.
Nepi ka Si Lina nincak kelas tilu SMP téh, Si Emin geus aya kana tilu kalina balik ka lembur. Tara lila ieuh di lemburna téh, deregdeg deui ka Jakarta. Ber hiber deui. Tilu kali hiber téh tilu kali ganti dunungan cenah.
Nu kadua balik mah mawa budak. Méméh hiber deui ka Arab téh, bébérés heula salaki nu pundung abek-ambekan. Untung salakina miyuni bikang. Enya gé nyantri, tapi ku Si Emin mah sok sieuneun. Imah nu anegléng agréng téh teu nepi ka dijual dibagi rata. Tetep diurus ku Kang Emul jeung Ceu Néngsih, indung bapana. Salakina mah balik ka lemburna téh ngaligincing baé. Nincak di salaki Si Ombah mah apan, kiriman ti Arab téh béak dipaké nyandung.
Aing mah moal rék nitah Si Lina kawin heula. Sina jongjon digawé. Mending dijeujeuhkeun heula. Teu bisa nyieun gedong kawas Si Emin gé, atuh bisa maraban-maraban aing jeung adina. Ongkoh mun can salakian mah, kiriman ti Arab téh meureun moal ka saha deui brona. Pisalakieun mah, mun Si Lina geus reunceum, piraku teu pada ngagembrong. Mun dikawinkeun ayeuna-ayeuna, leuheung basa salakina jejeg. Kumaha mun siga salaki Si Ombah?
Tapi aing beuki melang ka Si Lina. Komo basa hiji poé manéhna balik ka imah, dijajapkeun ku ojég, bari ngagigiwing piala. Cenah juara dua di Kabupatén. Olimpiade-olimpiade kitu. Mawa duit dua ratus rébu, weuteuh kénéh dina amplop. Jeung ngagigiwing pigura nu eusina tutulisan. Mani aléwoh dodongéngna téh. Resep jeung bungah meureun. Ku aing ngan diheueuhan.
Tuluy didongéngan soal Si Emin, bari masrahkeun geulang ti Arab oléh-oléh ti Si Emin keur manéhna.
“Sawah Haji Sirod nu ku Ema digarap téa, ayeuna mah geus dibeuli ku Ceu Emin. Sugan ka hareup mah bisa dibeuli ku urang, mun Lina geus di Arab,” dicaritaan kitu ku aing téh.
Si Lina kerung. Tapi ku aing diajak seuri.
Kamelang aing kabuktian. Sawatara bulan ti harita, ka imah datang guruna, bari ngajajapkeun Si Lina.
Kasép guruna téh. Ngakuna mah Jajang, walikelasna Si Lina cenah. Urang dayeuh. Teuing geus kurenan acanna mah. Ku aing teu ditanyakeun, manéhna gé teu ngadongéngkeun. Da aing sebel tuda kana omongan jeung kahayangna, nu rada maksa ngajak Si Lina sina nuluykeun sakola di kota.
Ari aing, teu wani ari kudu nambalang mah. Si Guru sakitu sopan jeung bageurna dina nyarita. Jeung kaciri pinter, da ngomongna loba nu aing henteu ngarti. Atawa aingna kitu nu bodo teu katulungan? Ka Si Guru aing nepikeun paménta, sangkan ulah mawa Si Lina ka kota. Rada éra ari kudu dibéjakeun rék disina indit ka Arab mah, ngan alesan aing harita, Si Lina budak aing, bulu taneuh nu hirup saaya-aya. Mun dipapaksa sina nuluykeun sakola bisi mokaha ahirna. Bisi pugag di tengah jalan. Jaba melang mun ngandelkeun sagala ti batur mah.
“Istri tuda Pa Guru. Pameget onaman.” Tapi sajeroning nyarita kitu téh, aing sorangan teu ambil pusing mun Si Lina kudu hiber sosoranganana Siga Si Emin.
Éta guru kalah ka imut. Tuluy panjang deui nyarita anu sabenerna mah geus embung ku aing didéngékeun. Majar téh lantaran pinter Si Lina bisa sakola nepi ka universitas. Bisa meunang anu, bisa ka anu, bisa sagala anu. Paduli teuinganan, ceuk haté. Si Lina moal ieuh dibikeun sakola ka kota. Ongkoh loba contona, najan sakola ka kota gé can tangtu maju hirupna. Ulah jauh-jauh, anakna Haji Sirod gé, anu sakola nepi ka Bandung, diwisuda taun kamari, balik ka lembur mah angger cenah sok namprak ka kolotna.
Aral sigana mah Si Guru téh. Nepi ka balik téh teu bérag siga keur datang. Sanajan tetep sopan, tapi katémbong siga hanjakaleun pisan. Si Lina cakueum haseum. Aing gé teu méré budi.
Isukna Si Lina geus euweuh ti imah. Puguh baé aing bingung. Duit na laci lomari hasil ngajual ségon kabéh dikuras. Sanggeus nitipkeun Si Kondi ka Kang Emul, ber ka Ciakar. Tandureun poé éta di sawah Kang Salim diculkeun. Tapi jol ka Ciakar téh budak teu nyampak, guru Jajang nu kungsi ka imah euweuh. Sakola suwung. Horénganan geus peré cenah. Ukur aya nu jaga. Nya meunang alamat guruna nu di dayeuh. Teu mikir panjang, aya kénéh ieuh ongkos. Ber baé ka kota, numpak élp nu kasorénakeun. Teu dipikiran deuih, peuting rék saré di mana. Ambek ngagugudug.
Sumpahna gé aing nyeri haté. Peuting ngagolér siga galandangan di terminal, isukna mapaykeun alamat si guru Jajang, lebeng teu kasusud. Teuing aing nu lier meureun. Balik ka lembur geus teu mikir naon-naon, ngan gauk baé ceurik. Nyumpahan budak béak karep. Nyumpahan nasib, nyumpahan salaki, nyumpahan kolot nu geus ngalantarankeun aing sangsara euweuh tungtungna. Haté beuki nyeletit basa Kang Salim nyarékan aing nu ngantep sawahna teu katanduran.
Si Lina teu balik deui. Nepi ka aing cadu tah nyakolakeun Si Kondi, adina. Teu kudu sakola ari tungtungna nyusahkeun kolot mah.
Bulan-bulan aing gering pikir. Hirup méh-méhan aral. Mun Si Lina balik, nu kapikir ku aing hayang ngawejek beungeutna. Tatangga geus nyangka aing teu waras da sakapeung sok murukusunu sorangan.
RT kungsi datang ka imah, mapaykeun budak nu teu disakolakeun, padahal umur geus manjing sakola. Dititah lurah cenah. Ceuk aing, sanajan persiden nu nitahna, najis tah aing nyakolakeun budak.
Hiji mangsa aing mapaykeun deui Si Lina ka Ciakar, ka Si Guru nu datang ka imah téa. Barang tepung ku aing langsung dicarékan, ditunjuk-tunjuk, pada ngarogrog ku jelema sasakola. Aing awong-awongan nanyakeun di mana Si Lina, manéhna kalah ka hahampuraan. Ngan kecrot baé ku aing diciduhan. Puas!
Mulan-malén aing linglung sorangan.
Sataun saprak Si Lina kabur. Si Emin kabéjakeun balik deui. Tapi balikna ayeuna mah teu kos tiheula, da matak gujrud salelembur. Teu nyéwa mobil siga tiheula deuih, bari babawaan, sagala dibawa. Ayeuna mah dipayang-payang, da geus teu bisa leumpang-leumpang acan.
Aya sabulan mah ka lembur aing ngabrul-ngabrul baé jelema ti kota. Nu motoan baé aya, nu papariksa aya. Nu disaragam mah, nu maké mobil mah, nu ngajak ngobrol baé gé ka kolotna teu kurang-kurang. Sagala ditanyakeun. Malah ka aing gé kungsi aya nu rék ngajak ngobrol, budak awéwé bari mamawa corong emik. Aing rék disorot ku kaméra. Tapi ku Si RT éta budak téh ditoél, tuluy diajak ngajauhan bari diharéwosan. Si RT miringkeun curukna dina tarang. Nepi ka éta budak ngora téh undur-unduran.
Ka Si RT aing ngagorowok, “RT, tanyakeun tah ka urang kota. Sugan wawuheun ka Si Lina! Mun kapanggih rék dibebek kituh ku aing!”
Kalakuan aing siga kitu téh ku tatangga sok digeuhgeuykeun. Aing sok malik ambek, da sumpahna gé saméméh tepung jeung Si Lina sarta ngajejewét beungeutna, aing tetep panasaran.
Si Emin beuki ripuh. Ku kolotna geus dibawa ka ditu ka dieu, diubar-abér, angger teu cageur. Imah jeung pakayana nungtutan dijualan, dipaké ngubaran awakna nu geus tanpa daksa. Leungeunna kéngkong, daging jeung kulitna méotan. Lebah tonggong jeung dadana ngagudat kénéh tapak cameti. Cageur téh semet bisa diuk andéprok bari ngomong walahwah-weuleuhweuh. Sakapeung sok jejeritan teu pupuguh. Nya ku aing sok dilayananana. Ku aing sok diajak seuri, manéhna sok milu seuri.
Kang Emul, kolotna, sok ngadatangkeun sepuh. Da Si Emin téh lain baé ingetanana nu kusut téh. Awakna gé beuki ripuh baé. Éta sepuh datangna sok bararodas baé, boh pakéanana, boh sorbanna, kitu deui totopongna. Ka aing sok melong anteb, kitu deui ka Si Emin. Siga hayang ngerekeb. Anéhna pencronganana téh sok nyerep nyecep kana haté.
Nya lantaran éta, aing wani ngajak ngobrol ka manéhna. Da ngajak ngobrol jeung Si RT, jeung Kang Emul, atawa jeung tatangga aing mah kabéh gé siga embung ngalayanan. Ngan Si Emin nu sok sabar ngadéngékeun obrolan aing mah.
Ka éta sepuh aing nepikeun kakeuheul. Waktu manéhna keur ngubaran Si Emin nu ngalempréh, aing ngocoblak baé nyaritakeun si gejul Lina nu teu balik-balik nepi ka ayeuna. Si Lina ku aing digoblog-goblog, da teu ngahargaan aing indungna. Na ari sebrot téh, aing dibura ku cai. Kek beuheung aing dipencét satakerna. Aing gegelegepan. Eungap jaba panas alah batan dibanjur jeung ditojos beusi ruhay. Aing aduglajer. Tapi pencétanana beuki pageuh, nepi ka aing teu éling.
“Sing éling ka temah wadi, Anih! Urang téh boga kénéh Pangéran. Ulah ngagugulung baé kasusah haté. Anggur mah istigfar, istigfar!!” ceuk Kang Emul.
Si Emin geus lila dikubur. Aing ukur bisa ceurik.
Sepuh gé hiji mangsa mah datang deui. Sapeupeuting aing digelendeng ku manéhna. Nitah aing éling ka Pangéran. Nitah solat sagala rupa. Anéhna haté aing ayeuna mah leuleus. Henteu hayang ngangkrang siga ti heula. Isukna aing dijajap ku Kang Emul, nyekar ka makam Si Emin, bari sakalian nyekar ka makam emang jeung bibina, nyatana kolot aing.
Aing ngeureuyeuh deui ngalakonan hirup. Si Kondi dipaksa disakolakeun ku Si Kuwu. Mun aing merekedeweng, Kang Emul nu sok ngélingan bari nyarékan téh. “Ceuk aing gé meunggeus Si Lina mah popohokeun. Arék siga Si Emin manéh! Rék nyusul ka kuburanana?!”
Sakapeung sok leuleuy, “Akang gé, mun inget baé ka Si Emin, moal aya tungtungna, Anih. Moal aya warasna ngagugulung kasusah haté mah. Aing jeung euceu ayeuna pan geus teu boga nanaon. Si Emin geus euweuh, sawah jeung kebon geus lapur. Akang mah rék nitipkeun hirup baé ka Pangéran…”
Kebon nu Si Emin téa, nu meunang meuli ti Haji Sirod, geus pindah leungeun ka Kang Salim. Tapi Kang Salim teu percayaeun ka aing pikeun ngagarap éta lahan. Mulan-malén aing nitipkeun hirup ngandelkeun piwelas tatangga nu daék kénéh nitah buburuh. Nepi ka hiji waktu Kang Emul datang. Sawah jeung kebon Kang Salim dibeuli cenah ku urang kota. Kaasup urut garapan aing ti heula, aya kana sapuluh areuna. Keur ngagarapna ménta tulung ka urang lembur. Nya dipasrahkeun ka Kang Emul, sina daék ngurus. “Satengah séwang wé nya jeung Akang!” pokna.
Tapi unggal aya hasilna, manéhna mah nyokot sapertiluna baé. Basana, cokot baé ku Anih, keur ongkos sakola Si Kondi. Ku manéhna gé cenah geus dibéjakeun ka urang kota nu bogana, perkara babagi hasil tina lahan nu digarap téh. Nuhun, Gusti. Moal dileuleungit, aing asa kajait hirup.
Aing sok rambisak sorangan. Tapi mun Si Lina jadi ka Arab, meureun moal kieu-kieu teuing jalan hirup aing téh.
š{›
Rada lila ingsreuk-ingsreukanana téh.
“Sok atuh diopi, Éna, kieu geuning di aing mah euweuh nanaon!” pokna bari nyusutan cipanonna.
“Cekap Euceu,” pok téh. “Gaduh wajit Bungbulang geuning, sok ngadamelan?”
“Puguh dikirim ku Kang Emul. Kamari tas ti dununganana cenah, ti kota. Balikna nyimpang heula meureun ka Bungbulang.”
“Emh, paingan. Dunungan Euceu ogé meureun.”
“Heueuh kasebutna mah. Tapi da aing mah can kungsi tepung. Nepungan henteu deuih,” Pokna deui.
“Naha?”
“Nyéta embung riweuh. Jeung rék nanahaon deuih kudu nepungan sagala ari bisa bérés ku Kang Emul mah. Ongkoh kumaha bisana aing nyarita jeung ménak. Mun butuh tandureun mah aing sanggup.”
Kuring nyenghél, maké aya rasa lucu. Tuda enya, ti baheula gé nyaritana ka sahandapeun téh teu weléh ngaaingkeun. Teu weléh teugeug jeung heuras. Sainget mah kitu ti baheula gé. Ti keur parawanna kénéh gé kitu ceuk nu arapal mah. Jalingkak cenah. Jeung kolotna sorangan pagawéan téh gor-gar paséa. Tara ieuh akur.
“Nuhun ari geus senang mah,” pokna deui.
Manéhna muji-muji kuring, pédah boga nasib alus, teu siga Emin. Kuring tiba imut. Hayang pisan ngabeberah manéhna ku béja-béja pikabungaheun, tapi kuring beurat létah. Ngan cukup diterangkeun, yén kuring bisa siga ayeuna téh lantaran milik nu kabeneran keur alus.
“Hayang euceu téh Si Lina siga Éna,” pokna dareuda. Kuring muji kana kapengkuhanana dina ngeukeuhan kahayang.
“Mun Lina jadi ka Arab, can tangtu siga abdi, Euceu!” témbal téh.
Manéhna kerung.
Kuring ngadongéngkeun kumaha ripuhna jadi té-ka-wé. Pangpangna lamun geus boga dunungan anu sableng. Lain baé meres tanaga siga ka sapi, tapi apan ka urang téh sok nganggap abid nu hina euweuh hargana. Ngan hiji dua baé anu boga anggapan yén jelema modél kuring sarua manusa nu kudu diajénan. Nu matak kuring untung, rada alus milik. Sanajan henteu siga babaturan anu sakapeung sok dibabawa pelesiran ka rupa-rupa nagara, atawa mun hayang haji jeung umroh tara digeureuh-geureuh, kuring mah can nepi ka nasib nu kasorang ku Emin.
“Mun Lina ngalaman siga Emin, Euceu rido?”
Manéhna ngahuleng.
“Tapi meureun Éna, nu siga manéh gé loba.”
“Seueur. Tapi mun abdi dipiwarang milih antara kudu ka Arab jeung hirup saayana di lembur bari haté senang lugina, mending cicing di dieu, Euceu. Alim ka mamana. Hanjakalna jelema modél urang mah sok euweuh piliheun.”
Nyaéta, najan enya siga nu ngarti, tapi témbong gurat batuna. Dikolongan ku kuring, naha daék ngahampura Lina mun Lina daék balik deui ka lembur. Éh, da pokna téh kalah nu lain-lain. Kajeun modar nepi ka tilu kali gé cenah moal rék dihampura. Ku hal éta, kuring teu wani nepikeun maksud nu saenyana.
Isukna, méméh ka Jakarta pikeun uras-urus deui jeung pé-té, kuring nyimpang ka bumina Pa Jajang. Dicaritakeun naon nu diobrolkeun jeung Ceu Anih. Pa Jajang ngarahuh. Lina nu harita kénéh ditelepon, kadéngé balilihan.
Dina beus nu nyemprung ka Jakarta, kuring milu ceurik. Lain baé nyeungceurikan nasib Lina, tapi nyeungceurikan diri sorangan deuih. Mun téa mah bisa silih tukeuran nasib, siga bisa silih tukeur tempat diuk dina beus, kajeun kuring aya di tempat Lina, sarta Lina aya di tempat kuring ayeuna nu jadi té-ka-wé sakumaha kahayang indungna.
Tepung téh keur papada umroh. Lina ngahaja miang ti Virginia, lantaran di kampusna keur peré usum tiris. Kuring gé kabeneran dibéré kasempetan umroh ku dunungan. Ngobrol panjang lebar bari nyacapkeun sono, mikani’mat kaajaiban bisa tepung di Harom.
Manéhna amanat, omat cenah mun balik ka lembur pangolongankeun haté indungna. Da boh manéhna boh Pa Jajang, can aya nu wanieun deui ngahaja nepungan. Ongkoh ku Mang Emul diulah-ulah cenah. Mending indungna teu apaleun sakalian.***


c: text/html

text:
Friday, November 4, 2016
Ngantos Inbox ti Kabogoh Surat Cinta Bahasa Sunda
Hello Katabah!
Duhai Nurhayati malati ati ti Cilaki, junjunan Akang, bentang mencrang Cidaun anu kayungyun.
Sababaraha dinten ayeuna, Akang remen muka pesbukan. Sanes bade eksis sapertos artis, sanes bade nganti-nganti laik ti seuer jalmi. Akang mung hoyong terang, dupi salira parantos masihan balasan.
Sadinten, dua dinten, salira teu aya wartosna. Namung, kalangkang junjunan, Akang mah terang. Duh kunaon atuh salira? Naha Akang lepat pesan? Naha Akang tos kirang sopan ngintun pesan kamalinaan? Naha salira anteng ku kasibukan?
Hate Akang ngarakacak. Boa salira bendu ka Akang. Leumpang asa ngoleang. Pikiran kumalayang. Nganaha-nganaha, naon atuh nu tos ngaraheutkeun manah salira?
Akang maksakeun ngintun pesan enggal sanaos inggis teu ditampi deui. Tapi namina ge ieu ikhtiar, nya dicobi sakiat akal.
Muka Pesbuk tos rada embung, sok sieun salira tos teu aya. Salira nebihan Akang, teu aya hawar-hawarna.
“Duh gusti, itu aya nu beureum, nyentil leutik angka hiji dina notifikasi. Sugan we beja ti manehna.”
Akang klik eta notikasi. Ana breh raray salira nu imut sareng geulisna ditambih walerenannana.
Duh, geulis junjunan Akang. Haturnuhun parantos kersa ngabales pesan ti Akang. Mugi salira salawasna bagja sareng teu ilang tanpa karana ninggalkeun Akang nu nuju melang.
Baca juga:
Subscribe to: Post Comments (Atom)

robotstxt: allowed

filter: keep


text:
Red Bull Racing
Red Bull Racing (salanjutna biasa disebat RBR) mengrupakeun salah sahiji tim balap Formula 1 anu asalna ti Austria. Tim balap ieu mangrupakeun akusisi ti tim Jaguar Racing anu mundur di akhir taun 2004. Anu gaduh tim ieu nyaeta jutawan Austria anu ngagaduhan pabrik inuman energy Red Bull, Dietrich Mateschitz.
Tim RBR kungsi diperkuat pembalap Skotlandia David Coulthard anu ayeuna janten konsultan tim. Tim ieu ngaraih kameunangan perdanana di GP China 2009 lewat pembalap Sebastian Vettel. Samentara di GP Jerman 2009, giliran Mark Webber anu janten jawara, sakaligus janten gelar jawara balapan kahiji kanggo pembalap Australia tersebut.


text:
Merak Biru
Merak Biru atawa Merak India, anu dina ngaran ilmiahna Pavo cristatus nya éta salasahiji manuk ti tilu spésiés manuk merak. Merak Biru miboga bulu anu warna Biru gelap mengilap. Manuk jalu dewasa ukuranana badag, panjangna bisa ngahontal 230cm, jeung panutup buntut anu pohara panjang boga warna héjo métalik. Populasi Merak Biru sumebar di leuweung kabuka kalayan padang jukut di India, Pakistan, Sri Lanka, Nepal sarta Bhutan. Saméméhna spésiés ieu kapanggih ogé di Bangladésh, tapi ayeuna kamungkinan badag geus punah di ditu.[1]
Merak jalu nya éta ngawayuh spésiés, miboga pasangan leuwih ti hiji. Dina usum berbiak, manuk jalu mamérkeun bulu buntutna di hareup manuk bikang. Bulu-bulu panutup buntut dibuka nyieun kipas kalayan bintik ngawangun panon boga warna biru. Manuk bikang biasana netaskeun tilu nepi ka genep endog.[2] Pakan manuk Merak Biru diwangun ti rupa-rupa biji-bijian, pucuk jukut sarta dangdaunan, rupa-rupa serangga, sarta sagala rupa jenis sato leutik kawas cacing, lancah sarta kadal leutik.[2]
Merak nya éta omnivora, dahar jukut, siki-sikian, oray, sarta kadal leutik ogé. Di India, manuk merak anu patali mitologi Yunani ieu ‘eyespots’ éta disebutkeun minangka panon ratus Argos buta. Sabot usum hujan datang, merak, nari dina hujan, memikat kabéh kalayan bulu anu élegan, nyieun tampilan anu spéktakulér.[3]


text:
31 Desember 2011
T eu karaos kirang langkung duawelas bulan urang japung
tumalapung di
A lam anu pinuh ku kabohongan, anu pinuh ku sandiwara
U lah kabobodo tenjo ulah kasamaran tinggal, ulah betah teuing
N yatana hirup aya tungtungna moal lila sageumbelungna
A yeuna tinggal sababaraha jam deui nincak ka taun enggal,
hayu urang
N itenan urang ngawincik hiji-hiji bisi aya ucap laku lampah
anu kirang paos ka dulur-dulur sadayana
Y en abdi rumaos manusa mah teu lepat tinu kaluluputan
sareng kalelepatan
A sa bagja asa kagunturan madu karagragan menyan putih saupamina
dulur-dulur sadaya
R aragrag kecap kanggo ngahampura kalepatan abdi..^^


text:
Vertebra
Vertebra mangrupakeun tulang irégular nu nyusun tulang tonggong — kolom nu silih sambungkeun sarta fléksibel.
Manusa boga 33 vertebra, kaasup nu opat nu ngahiji jadi sacrum (nu séjénna mah dipisahkeun ku pisin antarvertebra) jeung opat tulang coccygeal nu jadi tulang buntut.
Bagian luhur anu tilu diwangun ku 24 vertebra, nu digolongkeun dina ngaran cervical ('punduk', 7 vertebra), thoracic ('dada', 12 vertebra), jeung lumbar ('cangkéng', 5 vertebra), luyu jeung perenahna dina awak.
Struktur umum[édit | édit sumber]
Vertebra dibagi kana dua bagian penting: (1) ségmén anterior (hareup), nu mangrupa awak vertebra; jeung (2) bagian posterior – gondéwa vertebral atawa neural, nu mungkus vertebral foramen. Gondéwa vertebral dibentuk ku sapasang pedicle jeung sapasang lamina, nu ngarojong tujuh prosés: opat articular, dua transverse, jeung hiji spinous.
Baca ogé[édit | édit sumber]
Rujukan[édit | édit sumber]
- Vertebra, Wikipédia édisi basa Inggris (3 Agustus 2006)
- Gray's Anatomy: The Vertebral column - Gray's Anatomy taun 1917 tiasa ditingal di proyék Bartleby, dipidangkeun dina diagram warna, tiasa dijadikeun titik awal pikeun diajar anatomi, tapi ogé cukup lengkep salaku sumber gross anatomy. Artikel ieu ditarjamahkeun tina Gray's Anatomy taun 1917 nu aya dina domain publik.
- Smart implant will help broken vertebra - Artikel ti IsraCast


text:
1Ti Paulus, abdining Allah sarta rasul Isa Al Masih, anu dipiwarang nguatkeun iman umat Allah sarta nungtun maranehna kana kayaktian nurutkeun agama anu diagem ku urang, 2anu didadasaran ku pangarep-ngarep kana hirup langgeng tea. Allah anu ngajangjikeun hal ieu ka urang, ti alam bihari keneh, mustahil jalir. 3Sanggeus nitih kana wanci, eta jangji teh ku Mantenna dibuktikeun dina pangwawarana-Na. Eta pangwawaran teh dipercayakeun ka simkuring, ku Allah, Juru Salamet urang. 4Surat dumateng Titus, anu ku karana saiman sasat anak pituin, nepi ka urang jadi sabeungkeutan. Muga anjeun pinanggih rahmat, piwelas katut rahayu ti Allah Rama, jeung ti Isa Al Masih, Juru Salamet urang. 5Nu matak anjeun ditinggalkeun di pulo Kreta teh, nya eta pikeun memeres jeung neruskeun hanca. Anjeun kudu ngangkat kokolot-kokolot pikeun jamaah, di unggal-unggal tempat. Dasarna kudu nurutkeun pituduh ti simkuring tea, nya eta: 6Nu kudu diangkat teh, anu mulus kalakuan, anu teu nyandung, anu anak-anakna balageur, anu taya cawadeunana, jeung anu tara ngabarandel. 7Sabab jeneng pamingpin jamaah teh manggul papancen ti Allah, teu meunang nyieun codeka, teu meunang gumede, panas-baran, mabok, teu kaopan, jeung hawek. 8Sabalikna, pamingpin jamaah mah kudu darehdeh, biluk ka nu hade, sabar, adil, iklas, lantip, 9kukuh kana ajaran sajati sarta luyu jeung pangajaran anu geus katarima. Tah nu karitu anu baris bisa nerapkeun ajaran sajati teh, anu baris bisa ngahatean jamaahna, tur wani menerkeun kasalahan-kasalahan jelema-jelema anu boga tekad ngalawan. 10Da loba keneh atuh anu ngaralawan teh, anu rek ngasupkeun pangajaran nu nyeleweng; pangpangna mah, ti golongan umat turunan Yahudi. 11Nu kararitu, kudu dibekem sungutna. Sabab pangajaranana, matak runtag sajamaah. Pangna ngarulik elmu teu uni oge, taya lian ti rek nyiar untung nu teu halal. 12Nepi ka aya urang Kreta, nabina pisan, kungsi ngomong kieu: "Urang Kreta mah, saumur-umur, jaba ti wadul teh teu beda ti kerud, nya gembul nya kedul." 13Bener naker eta ucapan teh. Weweleh nu karitu teh ku anjeun, malakmandar iman kapercayaanana pulih deui; 14ulah sina ngeukeuweuk bae talari karuhun Yahudi, ngagul-ngagul aturan-aturan beunang manusa, teu malire kayaktian. 15Pikeun anu hatena suci mah, sagala ge suci. Sabalikna, pikeun nu pecat iman mah, euweuh nu suci lantaran nya pipikiran nya kalakuan, kotor bae. 16Majar maneh nyaho ka Allah, ari kalakuan sabalikna. Jelema-jelema karitu mah, gawena ngan ngaralawan bae, pinuh ku kaijid, jeung taya pupurieunana.
Copyright
Learn More


text:
Bismillah tuturus laku ning lampah
muru gapuraning rahayu berekah salamet
banjaran jatining bagja
Niti wanci nu mustari ,ningang mangsa nu sampurna
Niti nu pasti, luyu tur saestu,tetep galeuh lelembutan, di palar setraning rasa, dipamrih surtining ati, melaan ucap jeung lampah,katut patekadan, mangsana beubeunah, bumetah katut babakti .
Diri nu teu di uji,rasa nu teu dipirosea,laku lampah nu teu di pongah.
Dina papagon hirup manut lampahing laku, nyungkeman badan.
Ibadah sumerah ka Nu Maha Kawasa,
Pitutur para guru,papatah para ulama,pangeling para kiyai rawuh para karuhun anu mere tuduh jalan sangkan ulah kajongjonan, jeng kamalinaan
Geura suprih ku pangarti, paruruh ku pangaweruh sakumna elmu, geura eling kana purwadaksi emut kana tuturus laku, urang teh asal timana?
Balik bakal kamana,…….?
Ayeuna cicing dimana,….?
Lenyepan sing taliti .
Larapkeun na sanubari, disarengan kulampahna.
Tanya heula eta rasa, talek heula eta hate,tilik deui eta diri
Dimana ayeuna ngancik?
Tekadkeun sing enya-enya pikeun sakabeh laku lampahna, bisi goreng balukarna,napsu nu matak kaduhung,awak nukatempuhan,tina atikan atanapi tina didikan nu munggaran, kasasar nya lampah,pajauh nya laku, jeung buntu dina laku, yakin dina pamadegan,tanjeurkeun beubeuneran sangkan meunang kabagjaan.,dunia rawuh akherat
10 Rayagung 1428 20Des2007
by:ogin


text:
Pikeun model cocog jeung FS2004 klik di dieu baranahan luhung jeung kualitas luhur, sagalana téh kaasup: Sora, kabina virtual jeung model. Pastikeun maca manual pamaké di Perancis. Ngandung 9 repaints. Nu Dassault Mystère IV ieu Perancis pesawat bajoang-ngebom 1950s, nu pesawat transonic munggaran nuliskeun ladenan di Angkatan Udara Perancis.
Desain sarta pamekaran
Nu Mystère IV ieu hiji pangwangunan évolusionér tina pesawat Mystère II. Sanajan bearing an kasaruaan luar ka pesawat saméméhna, Mystère IV di kanyataan desain anyar jeung kamajuan aerodinamika keur hiber supersonic. prototipe kahiji flew dina 28 September 1952, sarta pesawat asup ladenan di April 1953. Nu pesawat produksi iva 50 Mystere kahiji anu Powered by Rolls-Royce British turbojets dmna, sedengkeun sésana miboga Perancis-diwangun versi Hispano-Suiza Verdon 350 of engine éta.
sajarah operasional
Perancis Mystère IV Salaku di Bitburg Air Base (Jerman), 1960s awal
Israél Mystère IVs nempo aksi salila Wars Arab-Israél jeung anu ngagabung ku Mystères Perancis pikeun krisis Suez. On 8 Juni 1967, pesawat Israél anu aub dina serangan tragis jeung kontroversial dina USS Liberty.
India procured 104 pesawat ieu di 1957. Ieu dipaké sacara éksténsif dina Perang Indo-Pakistani of 1965. On 7 September 1965, skuadron Pamimpin Ajjamada Devayya tina Angkatan Udara India ditémbak turun F-104 Starfighter paréntah ku hiber Létnan Saguling Khan tina Angkatan Udara Pakistan di razia leuwih Sargoda. Saguling junun skor sababaraha hits dina Devayya sacara Mystère jeung dipercaya ka jadi ancur, ku kituna manéhna peupeus off néangan target sejen. Tapi, Devayya sacara Mystère masih operable, sarta manéhna junun ditémbak turun Starfigher. Devayya ieu ditelasan atawa nabrak geura-giru sanggeus. perang ieu indit unnoticed di India nepi ka ieu saterusna wangsit dina John Fricker sacara buku Battle for Pakistan. Devayya dileler Maha Vir Cakra Imina 23 taun sanggeus perang teh.
Nu phasing kaluar ti pesawat mimiti geura-giru sanggeus Perang 1965 Indo-Pakistani, tapi nempo aksi salajengna dina Perang Indo-Pakistani of 1971. Ieu sagemblengna phased kaluar ti Angkatan Udara India ku 1973.


text:
Amnesia
Amnésia nyaéta kaayaan hiji jalma anu henteu sanggup nginget kajadian mangsa katukang alatan trauma psikologis atawa alatan cidra otak disebut "amnesia". [1] Kalayan kecap séjén amnesia anu disebabkan ku tatu otak disebut "amnesia organik" sedengkeun amnesia anu disebabkan trauma psikologis disebut "amnesia fungsional".[1] Perkara amnésia mindeng lumangsung dina sawatara perkara, kawas kacilakaan anu ngeunaan bagian sirah sarta perkara panyakit anu nyambung jeung bagian otak, contona stroke, épilepsi, tumor, sarta infeksi otak.[1] Lamun memori anu leungit ngait kana kajadian anu lumangsung saméméh cidra otak, hal kasebut dipikawanoh "amnesia retograd".[1] Tapi lamun hiji jalma henteu sanggup nginget informasi kakara sanggeus cidra otak hal kasebut disebut kalayan "amnesia anretograd".[1] Sajaba cidra otak, amnésia bisa disebabkan ku hiji kajadian atawa kajadian anu ngabalukarkeun trauma sacara émosional.[1] Penderita ngalaman masalah dina memori jangka pondok, sarta memor jangka panjang, kaayaan ieu disebut amnesia psikogenik.
Fénomena Amnesia[édit | édit sumber]
Transient global amnesia (TGA) geus jadi fenomena anu dijelaskeun salila leuwih ti 40 taun. Sacara klinis, ieu wujud paroksismal transien kagunaan memori.[2] Geura-giru pangabisa nginget sawatara anu disimpen awét kawas memori jauh, tapi, pasien ngalaman kalengitan nu mencolok ti memori pikeun kajadian panganyarna sarta gangguan pangabisa pikeun ngabéla informasi anyar.[2] Dina sawatara perkara, tingkat kaleungitan memori retrograde hampang.[2] Loba pasien anu hariwang sarta sababaraha kali bisa ngusulkeun pertanyaan ngeunaan kajadian transpiring. Sanggeus pamariksaan status mental, fungsi basa anu diawetkan, anu némbongkeun pelestarian memori semantik sarta sintaks..[2] Perhatian kahindar, kaparigelan visual-spasial anu gembleng, sarta keterampilan sosial dipertahankeun. Gejala biasana lumangsung kurang ti 24 jam..[2]


text:
Jin
Jin nya éta sacara harfiah ngandung harti hiji hal anu miboga konotasi nyamuni atawa teu katingali.[1]Dina Islam jeung mitologi Arab pra-Islam, jin nya éta salasahiji mahluk anu henteu katingali jeung diciptakeun tina seuneu.[1]Jadi jin nurutkeun basa nya éta hiji hal anu nyamuni jeung halus, sedengkeun setan nya éta tiap-tiap anu durhaka ti golongan jin, manusa atawa sato.[2]Dingaranan jin, sabab manéhna nyamuni wujudna ti panon manusa.[1]Éta sababna jin dina wujud aslina henteu bisa katingali ku panon manusa.[1]Lamun aya manusa anu bisa ningali ieu jin, sabenerna mah éta jin téh ngarupakeun wujud séjén anu bisa katingali ku manusa biasa, sabab lamun jalma pernah ningali jin dijamin bakal gélo lantaran kasingsieunan ku wujud aslina anu pikasieuneun, moal kuat ningalina.[1]Biasana manusa biasa mah moal aya nu kuataeun ningali wujud asli jin, iwal manusa anu geus luhung élmuna samodél ajengan, atawa dukun.[1]Jin ampir sarua jiga siluman miboga komunitas jiga manusa biasa pédah béda alam béda tempat, ngan bédana jin mah asli ti lahirna jin lain ti sabangsaning manusa cara siluman, jin dijieunna tina seuneu, sedengkeun manusa dijieunna tina taneuh matak pantes ayana jin mah nyamuni teu bisa katingali ku manusa.[1]Jin ogé sarua aya nu bageur jeung aya nu jahat, aya jin islam aya jin anu méngpar ti islam atawa durhaka téa.[1]Jin ogé saru diciptakeun ku Alloh pikeun ibadah ka mantenna jiga manusa miboga pancén anu sarua.[1]


text:
Joseph Plateau
Joseph Antoine Ferdinand Platéau (Bruxelles, 14 Oktober 1801 – Ghent,[1] 15 Séptémber 1883) nyaéta saurang fisikawan Bélgia. Anjeunna nyaéta jalma munggaran anu ngadémonstrasikeun ilusi gambar gerak. Pikeun ngalakukeun ieu, anjeunna maké piringan anu diputerkeun pikeun ngabalikan deui gambar anu dijieun sapotong-sapotong unggal gerakanana pikeun ngajadikeun hiji gerakan utuh. Anjeunna nyebut éta alat téh minangka penakistoskop dina taun 1832.
Bapana lahir di Tournai, nyaéta saurang juru lukis kembang anu boga bakat hade.[2] Numutkeun Van der Mensbrugghe (1885, kaca 390), dina umur genep taun, Joseph Pletéau geus mampuh maca, jeung ngajadikeun anjeunna minangka budak anu luar biasa dina mangsa harita. Nalikaasup ka sakola utama, anjeunna pohara katarikna kana pangajaran fisika: alatan ningali hiji prakték percobaan, anjeunna tuluy boga jangji ka dirina sorangan pikeun nimukeun rusiah tina éta ékspérimen. Anjeunna ngeusian waktu pakansi sakolana di Marche-Les-Dames, bareng mamangna jeung kulawargana: dulur-dulurna di antarana nyaéta Auguste Payen, anu tuluy jadi arsiték jeung disainer sipil dina widang rél karéta Bélgia. Nalika umur opat welas taun bapa jeung indungna tilar dunya: alatan trauma nu karandapan, anjeunna tuluy jadi pohara tunggarana.
Sumber[édit | édit sumber]
- ↑ Tingali (Van der Mensbrugghe 1885, kaca 389): dina referensi ieu, ditulis ku minantuna, Ghent ditulis ku Gand, nyaéta ngaran anjeunna dina Basa Perancis
- ↑ Tingali (Van der Mensbrugghe 1885, kaca 390): ieu tulisan biografi the dipake minangka sumber rujukan utama


text:
Pupuh, Salah Sahiji Kasenian Sunda
Pupuh nyaeta salah sahiji jenis kasenian sunda anu mangrupa kakawihan puisi anu tangtu polana, boh engang (suku kata) atawa sorana. Satiap pupuh ngagaduhan masing-masing watek atawa ciri nu ngagambarkeun hiji kaayaan atawa kajadian.
Pupuh aya 17 rupa, nyaeta :
- Asmarandana, ngagambarkeun rasa kabirahian, deudeuh asih, nyaah.
- Balakbak, ngagambarkeun heureuy atawa banyol.
- Dangdanggula, ngagambarkeun katengtreman, kawaasan, kaagungan, jeung kagumnbiraan.
- Durma, ngagambarkeun rasa ambek, gedé haté, atawa sumanget.
- Gambuh, ngagambarkeun kasedih, kasusah, atawa kanyeri.
- Gurisa, ngagambarkeun jelema nu ngalamun atawa malaweung.
- Jurudemung, ngagambarkeun nu bingung, susah ku pilakueun.
- Kinanti, ngagambarkeun nu keur kesel nungguan, deudeupeun, atawa kanyaah.
- Lambang, ngagambarkeun nu resep banyol tapi banyol nu aya pikiraneunana.
- Magatru, ngagambarkeun nu sedih, handeueul ku kalakuan sorangan, mapatahan.
- Maskumambang, ngagambarkeun kanalangsaan, sedih bari ngenes haté.
- Mijil, ngagambarkeun kasedih tapi bari gedé harepan.
- Pangkur, ngagambarkeun rasa ambek nu kapegung, nyanghareupan tugas nu beurat.
- Pucung, ngagambarkeun rasa ambek ka diri sorangan, atawa keuheul kulantaran teu panuju haté.
- Sinom, ngagambarkeun kagumbiraan, kadeudeuh.
- Wirangrong, ngagambarkeun nu kawiwirangan, éra ku polah sorangan.
- Ladrang, ngagambarkeun nu resep banyol bari nyindiran.
Catetan : Sabagian dicutat tina situs Wikipedia basa Sunda.


text:
Kerak Telor
Digigireun tanggungan anu ringsek katingali keler wadah goreng bawang jeung surundeng ngajongkeng bari jeung kaayaanana peupeus, lampu tempel paragi nyaangan dagangan ngajengjehe,hawuna anu pinuh ku areng panas oge paburantak, sumawona ari endog mah tong boro digadil ku barang teuas dalah katoel ge kadang sok pre weh peupeus, cangkang jeung eusina ngampar kana jalan aspal. Alhamdulillah ari nu jualana mah teu bocel bocel acan sarua jeung nasib jojodogna anu salamet teu ngilu kagadil.
Mangkukna diwewengkon eta keneh, basa kuring keur nungguan kerak telor asak, bari ngageber parukuyan gede minangka hawuna, siamang ngomong yen manehna cenah asalna ti Bayongbong Garut, malah nu ngaderet gigireunana ge cenah masih keneh baturna tambahna deui bari terus nyamaraan kerak telor anu sakeudeung deui asak. Salian ti urang Batawi geuning aya baraya urang nu jualan kerak telor teh, padahal kadaharan eta ciri hasna betawi punya.
Sajeroning mencrong tanggungan anu ringsek hate mah ngagerentes boa boa baraya urang anu meunang musibah teh,dina hate mah kumejot hayang nanya, mun enya teh deudeuh teuing baraya urang jauh jauh nyaba ka Jakarta bet meunang musibah, dilemburna mah meureun geus diwawaas wae ku kulawargana, bapa sakeudeung deui bakal datang bari rebo kukasono riba ku babawaan, mawa buku anyar jeung sicikal hadiah naek kelas, mawa boneka jeung sibungsu anu karek alewoh bisa ngomong. Tapi nyatana geuning boro boro mawa nukitu ngubaran kareuwas ge sigana masih keneh can parat.
Bener ceuk batur ibukota teh leuwih kejem alahbatan ibutiri, buktina loba kasus nu kawas diluhur, lamun nabrak leuwih hade kabur daripada malire, da pamikirna lamun malire tarohanana nyawa, awak digebugan kandaraan dibeuleum, kadang sok dibeuleum jeung jalma jalmana. Duh nya hukum teh aya dimana atuh ? maenya hukum jalanan anu berlaku.


text:
OBROLAN PASAR
Dipidangkeun dina LAPAK 31 Maret 2013 21:47:05
Aya lima urang dipasar anu profésina béda keur ngobrol meuni sengit naker katingalina. Kira-kira kieu obrolan na téh.
Tukang Urut: Tétéla anu pangbeungharna dikampung ieu téh Pak Ucén, saminggu tilu kali manéhna ménta diurut, sabot diurut manéhna sok nyaritakeun ngeunaan keberhasilannya.
Tukang Cukur: Salah, anu bener éta pak Awoh, soalna saban jelema anu datang nyukur buuk, nyebatkeun téh anjeunna.
Tukang Endul : Informasi ti ibu-ibu langganan kuring saban isuk jeung dumasar kana hasil ngarumpi yén anu pangbeungharna éta pak Adun.
Tukang Copét: tétéla maranéh kabéh mah ngadéngé ti batur, aing mah ningali sorangan yén dikampung ieu euweuh nu beunghar, mangkana aing operasina dikampung tatangga.
Tukang Loték : Urang mah moal miluan ngomong ah, loba teuing ngomong bisi euweuh nu meuli soalna sok muncrat, terus sieun diaromong ku maranéh!.


text:
SAWER PANGANTEN
Sawer panganten mangrupa bagian tina runtuyan upacara adat kawinan Sunda. Runtuyan upacara adat kawinan Sunda ngawengku :
1. Neundeun omongan
2. Nanyaan
3. Seserahan
4. Ngeuyeuk seureuh
5. Akad nikah
6. Nyawer
Kecap sawer asalna tina kecap awer nyaeta sipat barang encer nu murag mawur. Sawer panganten biasana dilakukeun dina panyaweran nyaeta tempat panyurugan cai hujan tina kenteng. Dina waktuna nyawer sok ditembangkeun puisi sawer, nu ditembangkeun ku juru sawer. Eusi rumpaka sawer mangrupa papatah pikeun panganten nu rek ngamimitian ngokolahkeun rumah tangga laki rabi ngarah bisa hirup runtut raut sauyunan.
Dina sawer panganten oge sok dibarengan ku ngawurkeun beas, duit receh jeung koneng sarta bari dipayungan . Eta hal teh miboga kias lambang :
Beas miboga kias nu nyababkeun hirup manusa
Duit miboga kias duna barana atawa barang nu berharga
Koneng miboga kias ceuk urang sunda mah koneng temen maksudna kias jujur, dina basa sunda aya temen wekel nu maksudna dina neangan rejeki teh kudu kalayan jujur jeung sabar ngarah tinemu jeung kabagjaan hirup.
Sedengkeun dipayungan miboga maksud sanajan kumaha bae oge urang kudu bisa mayungan ngajaga diri sarta ati-ati dina sagala hal.
Rumpaka sawer biasana diwangun ku opat baris aya oge nu genep baris, lagu tembang nu digunakeun dina sawer nyaeta sekar macapat kayaning dangdanggula, kinanti, sinom. Kitu deui aya oge nu ngagunakeun kidung.


text:
Bangkuang
Bangkuang nyaéta sabangsa boléd bodas anu didaharna atah-atah sanggeus kulitna disebet, dicapékna nyakruk sok disebut ogé bui hiris pédah buahna saperti buah hiris.[1] Bangkuang miboga ciri-ciri dumasar kana sababaraha faktor nyaéta:
- Habitus : Semak, sausum, ngabeulit watang buleud, miboga bulu, héjo .[2]
- Daun: Tunggal, lonjong, sisina rata, tungtungna seukeut, puhuna mintul, tulang daunna menyirip, daunna buluan,panjangna 7–10 cm, rubak 5–9 cm, héjo .[2]
- Kembang: Majemuk, wangun turuy, tempatna dina kélék daun, diwangun ti dua nepi ka opat, watangna panjang, kelopakna buluan, bentukna jiga lonceng, héjo, hulu putik buluan, makutana gundul,totol-totol héjo, bungur rada biru.[2]
- Buah: Polong, wangun lanset, gepéng. héjo .[2]
- Akar: Tunggang.[2]
Mangpaat[édit | édit sumber]
Bangkuang kaasup dina kategori pepelakan fitoestrogen anu pohara méré mangpaat pikeun kaum wanoja utamana pikeun maranéhanana anu geus nincak menopause.[3] Sajaba ti éta, bangkuang ogé alus pikeun kaséhatan kulit, sarta bisa dijadikeun minangka pepelakan ubar alatan mangpaat pikeun mengobati wasir, panas, sariawan sakaligus méré mangpaat pikeun nyaimbangkeun kadar gula getih pikeun nu boga panyakit diabetes.[3] Iwal ti éta bangkuang miboga mangpaat pikeun ubar beri-beri sarta lemes kana kulit.[2] Daunna miboga mangpaat pikeun ubar panas , keur sikina miboga mangpaat pikeun ubar nyeri kulit.[2]


text:
Bilih kuring mipit teu amit ngala teu bebeja, kalih bilih aya seratan nu teu kawidian pamugi neda widina. Hatur Nuhun
28 Oktober 2009
Peuting Katujuh Likur
BRAS ka jalan Simpang Dukuh. Bras, pasisian walungan Kalimas. Caina ngamalir kalayan alon. Teu herang, tapi tatangkalan anu ngajajar di sisina, ngajadikeun suasana anu tengtrem tur ayem. Di peuntaseunna aya hiji patamanan. Najan kaayaan tipeuting, katambah langit anu angkeub, tapi kaendahanna tetep katingali jeung karasa. Lampu anu caangna renyem-renyem, kawasna masih keneh dianggap caang teuing. Sabab sababaraha pasang manusa kalah nyarumput dina handapeun tangkal liuh, atawa di tempat anu leuwih mongkleng.
Lalaunan suku kuring nete kana hiji gapura anu jadi tungtung sasak pameuntasan walungan Kalimas. Panon buru-buru ngabalieur, basa di jero gapura aya sapasang manusa anu keur anteng paduduaan. Euweuh kaera pisan. Padahal gapura teh pipindingna ukur samet cangkeng. Jeung pangpangna mah, sakabeh anu meuntas kana eta sasak teh, tangtuna oge bakal ngaliwat ka lebah dinya.
“Dikira bukan orang gila!” ceuk anu lalaki bari ngaleng deui awewena. Teuing kumaha satuluyna mah, sabab kuring buru-buru nuluykeun leumpang. Sasak anu dijieun tina awi teh oyag-oyagan matak pikapaureun. Untungna lain sakali dua kali, suku kuring nincak kana eta sasak. Malah ampir unggal peuting, kuring cicing di tengah-tengah sasak, nepi ka kuring asa geus jadi kuncenna sasak Kalimas.
Hawar-hawar kadenge sora adan ti munara masjid. Patembalan jeung musik anu ngaguruh di patamanan. Aweuhan sora adan lir minuhan sabudeureun Kalimas. Tapi naha atuh manusa teh kawas anu tarorek. Atawa norek-norek maneh kitu? Bulan puasa, taya binana jeung bulan-bulan sejen. Ceuk saha bae lamun setan-setan dicangcang suku jeung leungeunna ku rante. Setan nu mana? Setan jurig marakayangan atawa setan anu sok ngaharewos dina unggal dada manusa? Da eta sora adan, kalah ditembalan ku sora hitut kenalpot motor jeung mobil di jalan raya. Klakson oge disadakeun kawas anu hayang patarik-tarik. Awewe juta-jete nembongkeun pingping. Om-om anu sarenang, kalah jongjon nangkeup awewe ngora. Si tanteu anu rangkidut kulit beungeutna, beuki geugeut nyarande dina taktak pamuda, anu nukeurkeun kaimananna kana sapatu.
Cara sasarina. Kuring ngajanteng di tengah-tengah sasak. Neuteup ka jauhna. Norobos kana sawangan anu baheula kungsi disorang. Dina unggal mangsa, kuring hayang ngaca deui kana eunteung anu baheula. Lumbrah pisan lamun kuring disebut pondok pangharepan. Rumasa eta oge. Tapi naha pantes lamun kuring geus disebut gelo? Padahal kuring normal keneh. Kuring apal ka diri kuring sorangan. Kuring oge apal ka tempat anu kiwari jadi tempat idek liher unggal mangsa.
Peuting ka duapuluh tujuh bulan puasa. Taya nu robah di sasak Kalimas teh. Malik ka beulah kaler, nu katingali ukur ngajugrugna gedong Studio East. Ka beulah kidul, katingali gedong Bank BCA anu ngajul langit. Pon kitu deui beulah kulon jeung wetan mah apan aya dua gapura minangka tungtungna sasak. Gapura anu meh unggal peuting dieusian ku sapasang manusa anu keur nganteur pangajak setan.
Kuring oge sok puasa cara ilaharna anu ngagem agama Islam. Hanjakalna kuring tara milu taraweh atawa solat berjamaah di masjid atawa tajug, lantaran kuring sok kaburu pada ngusir. Lumbrah pisan kituna mah. Kuring oge bisa ngamaklum. Sabab manusa di ieu dunya, loba anu tacan siap misahkeun antara sareat jeung hakekat. Pantes upama kuring dianggap nu gelo. Pangpangna mah alatan papakean kuring anu rarombeng, kucel, kuleuheu. Mapaesan bulu-bulu anu meh minuhan beungeut anu teu kaurus. Lain teu bisa jeung teu hayang cara ilaharna batur. Tapi kaayaan, anu maksa kuring nepi ka jadi kieu.
Kalunta-lunta tur kadungsang-dungsang di lembur batur pibasaeunna teh. Jejeg sataun lilana, kuring leumpang nuturkeun indung suku. Inget keneh, basa kuring miang teh, bareng pisan waktuna jeung puasa dina poe ka duapuluh genep. Sabab dina peuting ka tujuh likur, kuring teu bisa nahan rasa anu ngagalura dina dada. Peuting ka tujuh likur bulan puasa dina lima taun katukang, kuring jeung manehna boga panineungan anu moal laas dina sawangan. Jadi miangna kuring ti lembur teh, lain miang tanpa tujuan, atawa lumampah tanpa laratan. Dihenteu-henteu oge, kuring boga paniatan anu eces. Kuring keur neangan manehna. Manehna anu lunta ninggalkeun kuring. Manehna anu geus diraheutan hatena. Manehna anu ayeuna teuing aya di mana.
Nurutkeun beja ti lanceuknamah, manehna teh ngumbara di kota ieu. Tapi hanjakal pisan kuring teu apal, di lebah mana pamatuhanana anu eces. Geus di sarungsum ka unggal wewengkon, disusud nepi ka tepis wiring. Batan kapanggih mah kalah bebekelan kuring anu ledis. Anu antukna kuring teu bisa mulang deui ka lembur. Sajabana teu boga ongkos teh, ditambah ku patekadan anu geus buleud. Batan mulang bari teu mawa manehna, leuwih hade kuring teu mulang deui satuluyna.
Kungsi dina hiji mangsa, kuring kasamaran ningali manehna. Basa kuring asup ka wewengkon jalan Doli. Kuring pinanggih jeung hiji awewe anu nyeples jeung manehna. Satengah cangcaya ti mimitina oge, sabab eta awewe teh make jeung dietalaseuan pikeun dijual ka lalaki buhaya. Teu pati beda jeung ngajual barang. Saha bae anu kabita jeung wani mayar regana, eta awewe bisa diajakan kumaha bae. Geus puguh anu teu dietalaseuan oge mani kawas anu ngadagangkeun combro bae.
Eta awewe teh dipencrong ku kuring. Disidik-sidik hayang leuwih atra. Teu sirikna ditilik ti luhur sausap rambut, nepi ka handap sausap dampalna. Malah satadina mah kuring hayang nyabak pigeulang leungeunna. Hayang mastikeun upama dina leungeunna euweuh karang ipis sagede kacang hejo. Tapi hanjakal pisan, antara kuring jeung eta awewe teh, kahalangan ku kaca anu jadi pipindingna. Malah alatan kaca eta pisan, manehna oge teu bisa ningalieun ka kuring. Hare-hare bae bari nyerebungkeun haseup roko anu kaluar tina sela-sela biwirna. Kuring yakin, eta awewe teh lain manehna. Lain pisan. Sabab aya hiji hal anu beda, antara eta awewe jeung manehna.
Kuring oge teu poho jeung henteu leungiteun akal. Kalayan sababaraha tarekah, kuring bisa tunyu-tanya ngeunaan laratan eta awewe anu dietalaseuan tea. Noni ngaranana teh cenah mah. Geus ampir sataun jadi pangeusi matuh jalan Doli, najan ari lembur asalna mah taya anu apaleun timana jeung urang mana. Nu eces, kuring ngarasa sugema, sabab ngaran anu keur diteangan ku kuring mah, lain Noni.
Kahayang mah kuring teh ngawangkong jeung Noni. Hanjakal pisan regana teu kaudag ku pesak kuring. Sabab moal aya anu percayaeun, upama kuring saukur hayang ngawangkong jeung Noni. Rek naon bae alesanana, kuring kudu mayar Noni sakumaha anu geus ditangtukeun regana. Nya, antukna mah kapaksa kuring teh ukur ngegel curuk, bari panon mah teu lesot nuturkeun Noni anu digandeng ku hiji lalaki tengah tuwuh.
Ngawangkong jeung lalaki anyar pinanggih teh beuki manjangan. Malah make jeung nyaritakeun Noni anu katelah minangka hiji awewe misterius. Teuing misterius di lebah kumaha. Kuring teu kaburu manggih jawabanana, sabab wangkongan teh kalah dipengkolkeun kana perkara kajadian di kota pamiangan kuring. Cenah mah, di kota kuring keur geunjleung ku VCD porno sapasang mahasiswa anu geus sumebar kamana-mana. Tuluy dibabandingkeun deui jeung VCD porno ‘Anak Ingusan’ anu dijieun di ieu kota. Pokna teh, VCD porno di kota kuring mah teu ngahaja diproduk pikeun diedarkeun. Malah bisa disebutkeun musibah. Ari VCD porno anu dijieun di ieu kota mah, ngahaja diproduk pikeun dijualan. Malah pamaenna oge cenah mah hiji WTS anu geus biasa kikituan. Naha enya kitu di kota kuring aya kajadian kitu? Lamun enya teh, bet asa jadi era. Era ku pamaenna, anu bejana pada ngajejeleh. Padahal mah kalakuan kuring samemehna oge, sigana leuwih ganggas. Bedana, kalakuan kuring mah taya anu nganyahoankeun. Ukur Gusti Alloh anu apaleun. Tapi naha kuring kudu ngabejer beaskeun lalampahan kuring ka balarea? Ngeunaan anu kungsi dilakukeun ku kuring jeung Neng Iseu, Lia, Apon, Rostika, Enur, Titin, Kiki, Ida, jeung sajabana. Nu eces mah, kuring leuwih bejad batan anu meunang musibat alatan VCD porno di kota kuring. Sumpah, tah.
Di jalan Doli keneh, kuring meunang musibat anu hese dipopohokeunana. Teu nyangka sacongo buuk, anu diajak ngawangkong ku kuring teh tetela hiji lalaki anu deleka. Kalayan ngajangjian pikeun nepungkeun Noni, kuring dibawa ka tempat anu nyingkur. Horeng eta teh ukur akal-akalanana. Sabab kanyataanna mah kuring kalah diasongan clurit. Sakabeh banda kuring diraradan, kaasup baju jeung calana anu ngan hiji-hijina. Estuning tinggal make kolor teh lain bobohongan. Atuh kapaksa kuring teh kudu daek make pakean meunang mulung tina tempat sampah. Najan rombeng jeung bau, kuring kudu maksakeun. Batan leuleumpangan bari awak bulucun. Teu aneh lamun sakur jalma nyarebut anu gelo ka kuring. Padahal kuring mah teu rumasa gelo. Rumasa soteh, kuring mah kagegeloan ku manehna.
“Punten!” teu kanyahoan datangna. Hiji awewe ngaliwat ka hareupeun kuring. Puguh bae reuwas kareureuhnakeun. Keur mah tara-tara ti sasari aya anu nyebut punten, jaba eta awewe teh geuningan manehna pisan. Enya, najan manehna geus ngaliwat tur ngan katingali tonggongna, tapi kuring apal pisan. Moal nepi ka kasamaran. Manehna anu keur diteangan ku kuring. Manehna, Dewi.
“Dewi! Antosan, Wi!” kuring ngagorowok rada tarik. Reg, manehna eureun. Tuluy malikeun awakna. Panonna neuteup ka kuring kalayan anteb.
“Dewi, ieu abdi, Darma!” ceuk kuring, hayang ngayakinkeun manehna. Atuh manehna oge kawas anu ngarenjag semu reuwas. Malah tuluy leumpang ngadeukeutan kuring. Sasak kalimas igeung deui, bareng jeung ketug jajantung kuring anu ngadadak jadi ngagancangan.
“Darma?” manehna tumanya bari nelek-nelek rupa kuring.
“Muhun, Darma, Wi. Hampura abdi, Wi. Abdi tos tobat. Moal kagoda deui ku sasaha oge. Hayu wang mulang ka lembur, Wi!” ceuk kuring bari ngagabrug awakna. Hanjalkal pisan, manehna ngagiwar bari ngepeskeun leungeun kuring.
“Didinya teh sahana didieu? Sangeunahna pisan hayang nangkeup didieu. Sanajan sarua ti Jawa Barat, tapi lain hartina didinya bisa kikituan jeung didieu,” pokna bari muncereng. Bareng jeung eta, hujan geus mimiti tingkareclak. Kilat tingburinyay, patembalan jeung guludug anu matak ngahariwangkeun.
“Dewi?!” kuring molohok mata simeuteun. Cangcaya kana omonganana.
“Didieu lain Dewi. Didieu mah nyampeurkeun soteh, pedah ngadenge didinya anu bahasana sarua jeung bahasa didieu,” ceuk manehna bari miceun paneuteupna ka beulah kidul.
“Dewi, kawasna dosa-dosa abdi kalintang ageungna. Kasalahan abdi dugi ka moekeun hate Dewi. Abdi rumaos, Wi. Abdi kacida hanjakalna tos ngaraheutan hate Dewi. Tos aya kana sataunna, abdi kalunta-lunta milarian Dewi. Abdi jangji, bakal ngarobah sagala kalakuan abdi. Hayu, Wi, apan Dewi teh hoyong sasarengan saur, sareng buka puasa seuih. Wang papag dinten boboran, ku urang duaan. Abdi tos meser acuk kanggo Dewi. Di Bandung, abdi tos muka usaha kana konstruksi rangka beton,” kuring nyarita rada kapapanjangan.
“Keun, isuk atawa pageto, didieu rek ngabantuan neangan anu ngaranana Dewi.” kalah kitu nembalna teh, bari ngalieuk ka tukangeunana. Breh, hiji lalaki keur ngajanteng di tungtung sak bari nulak cangkeng. Teuing geus sabaraha lila manehna ngajanteng di dinya.
“Noni! Cepetan, dong. Ngapain bicara sama orang gila!” eta lalaki ngagorowok rada tarik. Sakedapan manehna ngarandeg bari ngalieuk ka kuring. Tuluy nyampeurkeun eta lalaki mani ngagidig.
“Ceuk saha salaki aing gelo?!” pokna bari ngarawel kerah bajuna. Tuluy nyeredkeun awakna kana panyenderan sasak. Puguh weh kuring reuwas. Reuwas pacampur jeung bungah anu taya papadana. Kabagjaan anu salila ieu dianti-anti teh geus mimiti narembongan.
“Apa-apaan ini, Non! Kamu juga jadi gila, yah!” kituna teh bari malik nyekek beuheung Dewi. Puguh bae, kuring satengah lumpat muru ka maranehna. Amarah ngabebela dina jero dada.
“Kang Darma!” Dewi ngagoak nyambat ngaran kuring. Dituturkeun ku seahna hujan angin dor-dar gelap, lir cai anu dicicikeun sakaligus ti langit.
“Dewi!” kuring nyambat ngaranana. Tapi ngan sakilat, awak Dewi disurungkeun ku eta lalaki. Koleang, gejebur. Dewi ragrag ka walungan Kalimas anu caina jadi motah. Saliwatan katingali leungeunna ngagupayan kuring, katojo ku kilat anu patingbaranyay.
“Dewiiiiii!” kuring ngagorowok, bareng jeung sora guludug anu ngaguruh pinuh aweuhan.
Barang kuring rek ngagajleng ka walungan, teu kanyahoan leungeun kuring aya anu ngajewang ti gigireun. Jebrod, peureupna nenggel pisan kana puhu ceuli. Kuring ngoceak bari roroesan hayang luncat ka walungan. Tapi suku kuring dicerek kalawan pageuh naker. Malah kuring tuluy digusur ka gapura.
“Kang, tulungan! Wang mudik sa…!” teu kebat sora Dewi teh. Teuing kumaha kaayaanana. Awak kuring dibuntang-banting ku eta lalaki. Sirah diadukeun jeung tembok. Najan satekah polah ngalawan, tapi tanaga manehna leuwih rosa. Nepi ka antukna mah kuring ngalempreh teu walakaya. Ngababatang dina tetecean gapura. Awak lungse, taya tangan pangawasa. Leuleusna meh satulang sandi.
“Dewiiii!” sora kuring geus kaelehkeun ku sora hujan anu beuki ngecrek. Lalaki anu nandasa kuring geus lumpat, teuing kamana. Tapi sora Dewi oge geus teu kadenge deui. Getih tina sakujur awak kuring, pacampur jeung cihujan. Sawarehna aya nu kabawa palid ka walungan Kalimas. Nyusul raga Dewi anu leungit deui, teuing kamana.
“Nawaitu…” teu kebat nganggeuskeun niat puasa keur poe isukan teh.***
Ranggon panyileukan, 1422 H
cag!!


text:
Contoh Cerita Liburan Sekolah dalam Bahasa Sunda
Halo teman-teman semua, apa kabar? kali ini sepertinya dotcom mau sharing sediti tentang Contoh Cerita Liburan Sekolah dalam Bahasa Sunda. Kalau anda punya pengalaman pribadi juga tentang libur sakola, bisa dishare juga disini di bagian kotak komentar di bawah artikel ini yah.
Contoh Cerita Liburan Sekolah (libur Sakola) dalam Bahasa Sunda
Langsung saja ya kawan semua, ini ada beberapa Contoh Cerita Libur Sakola:
Liburan Sakola
keur poe Rebo, tepatna keur samester hiji abdi sareng sakulawarga angkat liburan silahturahmi ka bumi nini nu aya di Brebes Jawa Tengah. Diditu Abdi kapanggih nini jeung dulur-dulur nu geus lila tara kapanggihan deui. Diditu sareng rerencangan ulin ka sawah Aki, jeung ka bukit nu aya di deket rorompokna.
Sanggeus abdi silaturahmi ka bumi Aki sareng Nini, abdi jeung sakulawarga ulin ka objek wisata nyaeta Gunung Mas nu aya di Cisarua. Diditu, abdi jeung sakaluarga angkat ka Kebon Teh nu Luas, Asri , Endah ari di tempo mah. Diditu, abdi ngendong di villa di sampingna teh aya susukan leutik nu caina jernih
Contoh lainnya:
nami abi ujang,nami lengkepna ujang udin,sapopoe sim kuring disebut udin
besa sim kuring pere sakola sim kuring hayang liburan ka laut kidul,sareng kalurga sim kuring.abi teh saatos sholat terus ngadu’a ka gusti cing di kabul keun kahoyong abi teh.pas kaisukanana abiteh wawartos kaema”ma ujang teh hoyong liburan kalaut kidul”si ema nembal”teu boga nusarupana din si bapana nuju gering”
kuudin di tembal”kumaha atuh ema”enya engke sugan aya duitna.
pas kaisukan nana aya lomma adan hadiahna teh duit 1 juta .kabeneran udin teh bisa adan.pas iasukna deui udin teh ngiluan.ari pas ditilai ku juri.udin teh ngadedeg-deg.ari pasdi umumken udin teh menang.meni bangga pisan.
pas kaisukan nana uditeh indit ka laut kidul.ari pas tepi diditu udin teh resep rea jellema.
Baca Juga Cerita Teks Anekdot Lucu ini, dijamin ngakak!!
Satu lagi contoh cerita pengalaman pribadi libur sekolah dalam bahasa sunda:
Carios ieu dimulai wanci liburan dina semester ganjil anu kaliwat. Salila liburan,abdi henteu ke manten manten,abdi ngan cicing di imah. Abdi atos meakkeun wanci liburan kalawan kagiatan anu sering diulang sepertos nongton tv,ulin game,sarta ulin hp. Ampir saban dinten abdi ngalakukeun kagiatan eta,janten sakapeung-sakapeung abdi bosen sarta hoyong enggal mios ka sakola deui.
Dina ping 31 desember 2014,abdi mios ka imah nini abdi kanggo ngarayakeun taun anyar. Wanci dinten wengi,urang ngayakeun acara pesta barbekyu,ditu urang meuleum hayam , lauk,jagong , sosis sarta bakso. Dina wanci tabuh 12,urang geura-giru kajabi imah ulin kembang seuneu sarta urang oge nyaksian kembang seuneu anu ngapung di langit tanpa liren. Dina tabuh 1 dini dinten,abdi oge balik ka jero imah,sarta mondok di imah nini abdi. Abdi cicing di imah nini abdi salila 3 dinten,sarta sanggeus eta abdi balik deui ka imah. Di imah abdi ngalakukeun aktivitas sepertos dawam,yaktos sepertos nongton tv , neda cemilan , etc.,dugi dina ahirna abdi lebet sakola balik dina ping 6 januari 2015
Liburan ahir warsih anu kaliwat nyenangkeun pisan cacak terkadang pikaboseneun.


text:
2 Pallas
Pallas nyaéta astéroid badag anu perenahna aya di Beubeur astéroid sistem surya mandala sarta mangrupa astéroid ka-2 anu kapanggih.[1] Kapanggih sarta dingaranan ku astronom Heinrich Wilhelm Matthaus Olbers ping 28 Maret 1802.[1] Pallas mangrupa salah sahiji ti 4 astéroid badag (1 Ceres, 4 Vesta, 10 Hygiea, sarta Pallas).[1] Asteroid badag kasebut teu kaasup 704 Interamnia.[1] Pallas ukuranana sarua kawas 4 Vesta.[1] Ngaran Dewi Yunani Pallas Athena ieu pisan anu dibikeun pikeun astéroid anu aya di Beubeur utama astéroid di antara Jupiter sarta Mars.[2] Obyek masif kasebut kaitung unik sabab orbitanna béda ti astéroid séjénna sarta ngabogaan sudut déngdék luhur.[2] Loba hal metot anu baris ditalungtik ngaliwatan wangwangan anu dibikeun Hubble kawas, kumaha bentukna, kumaha kaayaan dadasarna, naha manéhna ngabogaan kawah badag alatan tabrakan, atawa naha Pallas ngabogaan topografi anu husus.[2] Kalayan wangwangan anu dihasilkeun Hubble, Schmidt saparakanca bisa ngalakonan itungan pikeun nyaho ukuran sarta wangun éta astéroid.[2] Kaungkab ogé lamun dadasar Pallas ngabogaan rohangan poék sarta caang anu nyirikeun obyek kalayan kelimpahan cai éta geus ngaliwatan parobahan internal kawas anu dialaman planét umumna.[2] Pallas tétéla lain saukur batuan badag anu kabentuk ti silikat hidrat sarta és.[2]


text:
Berikut ini adalah peribahasa sunda yang diawali dengan huruf K
lengkap dengan artinya yang dapat anda temukan dalam bahasa sunda, semoga bermanfaat dan dapat membantu anda dalam pencarian arti peribahasa sunda.
Kabeungbeurat dada : Tanggung jawab
Kabawa ku sakaba-kaba : Kapangaruhan atawa kabawakeun ku batur nu teu pati eucreng
Kabedil langit kabentar gelap : Kalinglap ; pangling
Ka cai jadi saleuwi ka darat jadi salogak : Runtut raut ; rukun
Kacanir bangban : Meunang kaera ; mendapatkan malu
Kaceluk ka awun awun : Kamashur ; Mashur, Sangat terkenal
Kaciwit kulit kabawa daging : Kabawa goreng ku kalakuan baraya anu salah ; ikut terbawa karena keburukan teman.
Kajeun kendor dapon ngagembol : Kajeun lila asal hasil
Kapiring leutik : Kaisinan ; mendapat malu
Katempuhan buntut maung : Ngagantian kasusah batur
Katuliskeun jurig : Asal heureuy jadi enyaan
Kawas anjing jeung ucing : Sok parasea bae
Kawas bangkong katuruban batok : Bodo ; bodoh, sangat bodoh
Kawas beusi atah beuleum : Rupana geuneuk bakat ku ambek ; Raut wajah yang sangat marah.
Kawas gang katincak : Ngadadak simpe sapada harita.
Kawas gula jeung peueut : Silih asih
Kawas jogjog mondok : Recok-cekcok.
Kawas nu dipupul bayu : taya tangan pangawasa.
Kebo mulih pakandangan : balik ka lembur sorangan sabada lila ngumbara.
Kokolot begog : ngomong teu merenah kawas kolot.
Kokoro manggih mudlud, puasa manggih lebaran : kokomoan, barang dahar, makmak.
Kokoro nyoso malarat rosa : Jelema nu kacida malaratna.
Kulak canggem bagja awak : Milik hade atawa goreng geus ditangtukeun ku Gusti nu Maha Suci.
Kurang jeujeuhan : Kurang itungan ; kurang berhati-hati atau kurang perhitungan.
Kurang saeundan : Rada gelo.
Kuru cileuh kentel peujit : TIrakat; ngurangan sare jeung dahar lantaran aya nu dimaksud.
Demikianlah peribahasa sunda berawalan huruf K
yang dapat saya bagikan, semoga bermanfaat bagi anda dalam pencarian peribahasa sunda dan artinya
baik dalam arti bahasa sunda maupun dalam bahasa Indonesia.


text:
“mengapa rasa percaya diri (self confidence) begitu penting dalam-kehidupan individu, lalu apakah kurangnya rasa percaya diri diperbaiki sehingga tidak menghambat perkembangan individu dalam menjalankan tugas sehari-hari maupun dalam hubungan interpersonal. Jika memang rasa kurang pencaya diri dapat diperbaiki, maka langkah-langkah apa yang harus dilakukan.”
Sabtu, 09 Oktober 2010
Kawih
Nalika ngareungeu pangajaran ngeunaan kawih, tangtu ahirna kudu apal jeung bisa ngabedakeun antara kawih jeung kasenian sunda sejenna. Saperti kakawihan, tembang, pupuh, jeung pupujian. Dijentrekeun ieu di handap.
- Kawih -
Dina Kamus Umum Basa Sunda (KUBS, 1995) wangenan kawih nya éta rakitan basa sabangsa dangding nu teu make patokan pupuh. Kawih téh lalaguan Sunda bébas, anu henteu kauger atawa kaiket ku aturan, boh laguna, boh rumpakana. Lalaguan pop Sunda karangan Nano S., Doel Sumbang, atawa nu sok dihaleuangkeun ku seniman calung Héndarso, éta téh lagu kawih.
Kawih jeung kakawihan ngabogaan sasaruaan nya éta sarua rakitan sabangsa dangding anu henteu ngagunakeun patokan pupuh, sedengkeun bédana nya éta tina fungsina, mun kawih mah saukur didangdingkeun atawa dilagukeun sedengkeun kakawihan mah ngabogaan fungsi tambahan nya éta dipaké dina kaulinan barudak.
Di handap ieu, mangrupa salah sahiji conto kawih
Hanya Ingin Kau Tahu (Sunda)
Ku: Cindy Nursiva
Duh karasana nu endah kapeurih ati
Hancurna ieu harepan nu pegat tina cintana
Teu nyanding abadi najan anjeun nu geus ngarti
Najan anjeun nu geus surti
Pamikir anjeun abdi teu ngarti
Reff: Ooh, naha anjeun teu ku harianeun
Beuratna kacinta sawangan implengan jeung salira
Keur milampah sesa mangsa nu ayeuna
Dina waktu ieu dina ahirna pas panungtungan
oo.. oo.. oo..
sok sanajan kitu ngan ukur tina impian
ngan ukur tina implengan ngan ukur hiji catetan
teu nyanding abadi najan anjeun nu geus ngarti
najan anjeun nu geus surti pamikir anjeun abdi teu ngarti
** reff
1 komentar:


text:
Cukang Lantaran Panyakit Diabetes
Wilujeung sumping dina website http://www.rajanyaobatherbal.com anu ngabahas sagala rupa macem informasi kasehatan sarta mikeun solusi anu pas,enggal sarta damang
Cukang Lantaran Panyakit Diabetes,- Jabi panyakit jajantung,diabetes nyaeta salah sahiji panyakit anu seueur diderita ku balarea dunya ayeuna. Samentara ieu,panyakit diabetes tacan kapanggih ubar anu tangtos kanggo menyembuhkannya ,janten ngan tiasa dicaram sarta dikontrol. Diabetes henteu ngan lumangsung dina sepuh nanging oge tiasa narajang anak-anak anu didiagnosa kelainan takdir gula getih di jero salira. Sedengkeun faktor-faktor sanes cukang lantaran hiji jalma kakeunaan diabetes nyaeta minangka katut :
Faktor-faktor Cukang lantaran Diabetes
1. Kaleuwihan Abot Awak
Langkung ti 85 persen penderita diabetes tipe 2 dipikanyaho ngabogaan kaleuwihan abot awak. Obesitas sering dikaitkeun kalawan mamala diabetes. Olahraga rutin mapatahan pisan kanggo nurunkeun abot awak sarta nurunkeun resistensi insulin. Panalungtikan atos nembongkeun yen turun na abot awak sababaraha kilogram wae dipikanyaho tiasa nyegah diabetes tipe 2.
2. Leeutan luhur gula sarta lemak
salah sahiji faktor utami cukang lantaran diabetes nyaeta resep na hiji jalma dina mengonsumsi leeutan anu luhur gula sarta lemak. Neda leeutan luhur gula sarta lemak tiasa memicu kanaekan abot awak,anu dina ahirna bade ngaronjatkeun resistensi insulin ku kituna mamala kakeunaan diabetes oge barobah kaayaan langkung ageung deui. Mengonsumsi leeutan anu henteu damang sepertos ieu oge berisiko ngaronjatkeun takdir kolesterol sarta tekanan getih. Tekanan getih sarta kolesterol anu luhur sering dikaitkeun kalawan panyakit diabetes sarta panyakit jajantung.
3. Riwayat kulawargi
Faktor turunan oge tiasa berperan nyorong hiji jalma dina kakeunaan diabetes. Lamun sepuh anjeun atos didiagnosis panyakit diabetes tipe 2,mangka anjeun oge ngabogaan mamala anu luhur kakeunaan diabetes. sajaba ti eta,faktor etnis oge nyambung kalawan panyakit diabetes. Etnis-etnis anu berisiko luhur kakeunaan diabetes tipe 2 nyaeta Asia,Asia Kidul,Aborigin,Hispanik,sarta Afrika.
4. Kaayaan nu tangtu dina wanoja
Wanoja anu ngabogaan sindrom ovarioum polikistik langkung manawi kanggo nalangsara diabetes dibandingkeun kalawan wanoja umumna. Sindrom ieu mangrupa teu saimbangna hormonal anu tiasa menyebabkeun henteu teraturnya siklus menstruasi. Wanoja anu kantos ngababarkeun orok kalawan kategori bayuyuh (4kg langkung) dipikanyaho oge berisiko ngembangkeun diabetes. Sedengkeun wanoja kakandungan anu nalangsara diabetes gestasional (diabetes anu lumangsung salila kehamilan),dipikanyaho 7 kali langkung manawi kanggo kakeunaan diabetes tipe 2 dina mangsa anu bade dongkap dibandingkeun kalawan wanoja kakandungan anu henteu ngalaman diabetes gestasional.
5. Umur langkung ti 40 warsih
Sanaos leres yen diabetes tipe 2 oge narajang jalmi anu langkung anom,nanging panyakit ieu sering diidentifikasi sabot umur hiji jalma ngasupan umur 40 taunan. Konsultasikan kalawan dokter ngeunaan pengujian diabetes anu pas ku kituna anjeun tiasa ngawaskeun grafik kasehatan anjeun sorangan.
Postedby: Rajanya Obat Herbal